section_heading: Specijalni efekti
paragraph_text: Film Klonovi napadaju gotovo je u cijelosti snimljen uz pomoć digitalne animacije za razliku od uobičajenih nacrta (storyboards) kako bi se olakšalo procesu montaže u ranom dijelu filmske produkcije. Iako je Lucas u prošlosti koristio druge načine produkcije pokretnih nacrta (motion-based storyboards), nakon Fantomske prijetnje odlučeno je da se u potpunosti iskoristi znatan napredak digitalne tehnologije. Cijeli proces započeo je kada je Ben Burtt kreirao ono što je njegov odjel nazvao "videomatima" (videomatics) koji su ime dobili po tome što su snimljeni kućnom videokamerom. U tim videomatima, asistenti produkcije i zaposlenici iz drugih odjela glumili su scene koje se odvijaju ispred zelenog ekrana. Koristeći kompjuterski generirane efekte (CGI), odjel za previzualizaciju kasnije je ispunio taj zeleni ekran s grubom verzijom pozadinskih scena. Burtt je nakon toga montirao te scene i poslao ih Lucasu na eventualne promjene i odobrenje. Rezultat svega bio je grubi primjer onoga što će kasnije biti scena u samom filmu. Odjel za previzualizaciju nakon toga je kreirao bolje, kvalitetnije verzije videomata kreirajući animaciju u kojoj su glumci iz videomata, rekviziti i sami setovi bili zamijenjeni digitalnim modelima kako bi se svemu dodao puno precizniji, ali ipak još uvijek grubi pogled na ono što će kasnije postati sam film. Animacija je kasnije donesena na set i pokazana glumcima kako bi isti shvatili koncept scene koju namjeravaju snimiti ispred velikog plavog ekrana. Za razliku od mnogih drugih akcijskih scena, bitka na Geonosisu nije rađena uz pomoć nacrta već kreirana uz pomoć videomata i poslana direktno u odjel animacije nakon što je odjel primio tek jednu malu nejasnu stranicu sekvence. Namjera je bila stvoriti niz kratkih scena koje će kasnije biti zajedno montirane i ubačene u finalnu verziju filma. Odjelu za animaciju dane su odriješene ruke u kreiranju animacije za bitku; Lucas je samo tražio dobre akcijske prizore iz kojih će moći birati i odobriti ono što će kasnije biti u filmu.